Diari Oficial de la Generalitat Valenciana


Sumari del DOGV 3780, del 27-06-2000 (2000/5050)

RESOLUCIÓ de 8 de juny de 2000, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Generalitat Valenciana i l'Associació Mediambiental Reserva Llac del Corralot, per al desenvolupament de diverses activitats relacionades amb la conservació de la natura.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3780

Data del DOGV
:   27-06-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/5050


Data del document
:   08-06-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * Pobla Llarga, la
    * cooperació administrativa
    * protecció del medi ambient
    * reserva natural
    * associació

RESOLUCIÓ de 8 de juny de 2000, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Generalitat Valenciana i l'Associació Mediambiental Reserva Llac del Corralot, per al desenvolupament de diverses activitats relacionades amb la conservació de la natura. [2000/S5050]
  
Subscrit, després de la tramitació prèvia reglamentària, entre la Generalitat Valenciana i l'Associació Mediambiental Reserva Llac del Corralot, el 3 de desembre de 1999, un Conveni Marc de col·laboració per al desenvolupament de diverses activitats relacionades amb la conservació de la natura, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0375/2000, i que figura com a annex d'aquesta resolució.
  
València, 8 de juny de 2000.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni Marc de col·laboració entre la Generalitat Valenciana i l'Associació Mediambiental Reserva Llac del Corralot, per al desenvolupament de diverses activitats relacionades amb la conservació de la natura.
  
València, 3 de desembre 1999
  
Reunits
  
D'una banda, Fernando Modrego Caballero, conseller de Medi Ambient de la Generalitat Valenciana, d'acord amb el Decret 12/1999, del 23 de juliol del president de la Generalitat Valenciana (DOGV 26.07.1999); en representació d'aquesta i en exercici de les facultats conferides a tots els consellers pel Consell de la Generalitat Valenciana amb data 2 de maig de 1983.
  
I d'altra, Javier Silleras Masip, exercint la presidència i representació de l'Associació Mediambiental Reserva Llac del Corralot (CIF G-96867429, inscrita en el Registre d'Associacions de la Generalitat Valenciana amb el número 10.053, secció primera), conformement amb l'article 22 dels seus estatuts fundacionals i en compliment de l'acord de la seua junta directiva de data 5 d'octubre de 1999.
  
Es reconeixen mútuament competència i capacitat per a subscriure el conveni i
  
Manifesten
  
1. La Generalitat Valenciana es competent en la conservació del medi ambient, d'acord amb la Llei 5/1982, d'1 de juliol, d'Estatut d'Autonomia de la Comunitat Valenciana (BOE núm. 164, de juliol de 1982). Dintre de la Generalitat Valenciana, les esmentades funcions són desenvolupades per la conselleria de Medi Ambient arran de la publicació del Decret 25/1997, de 22 de febrer, del Govern Valencià, pel qual es determina el número i la denominació de les conselleries.
  
2. L'Associació Amarlaco (Associació Mediambiental Llac del Corralot), constituïda a València el 15 d'abril de 1999, posseeix com a principals finalitats el desenvolupament d'activitats educatives, conservacionistes i d'estudi del medi natural, amb especial aplicació a la zona humida Llac del Corralot, sita a la Pobla Llarga (València), la gestió de la qual regenta l'entitat a efectes de la seua conservació. Amb aquesta finalitat, ve desenvolupant des de la seua fundació una estreta col·laboració amb la Conselleria de Medi Ambient, a fi d'adequar l'esmentada zona humida com a refugi natural d'espècies de fauna i flora silvestre amenaçada.
  
3. Conforme a tot l'anterior, existeix una evident convergència d'interessos entre la Generalitat Valenciana i l'associació esmentada, per a la protecció, estudi i conservació de la natura valenciana, i en particular dels terrenys dels quals l'última entitat esmentada es adjudicatària.
  
4. Observada l'existència de mecanismes legals i econòmics adients, i havent-se executat els diferents tràmits previstos en la legislació vigent per al desenvolupament de convenis i acords de cooperació de la Generalitat Valenciana, es subscriu un conveni de col·laboració d'acord amb les següents
  
Clàusules
  
1. Objecte
  
És objecte d'aquest conveni la col·laboració entre l'Associació Amarlaco i la Generalitat Valenciana per al desenvolupament d'activitats educatives i d'estudi i la conservació de la natura al territori de la Comunitat Valenciana, amb especial aplicació a l'enclavament Llac del Corralot (la Pobla Llarga) o d'altres de propietat de l'associació.
  
2. Aportacions
  
Les parts signants aporten al conveni la dedicació de recursos humans, materials i terrenys necessaris per al seu desenvolupament, en la mida de les seus possibilitats.
  
Cadascuna de les parts signants facilitarà a l'altra el suport tècnic, autoritzacions i altres elements per a complir els fins del conveni. Sense perjudici del marc genèric d'aquest conveni es procurarà la protecció dels terrenys del llac del Corralot i el seu entorn mitjançant la figura de refugi de caça-estació biològica, i la inclusió en el programa LIFE de microreserves de flora dels terrenys que puguen incloure's en aquesta modalitat de conservació, sense que calga la subscripció d'altres convenis específics a l'efecte.
  
3. Desenvolupament
  
Aquest conveni podrà desenvolupar-se mitjançant convenis singularitzats, acords o resolucions, amb o sense aportacions econòmiques, subjectes a la normativa vigent en cada moment. La difusió de les accions adscrites al conveni es realitzarà fent constància de la participació de les parts signants, i es ressenyaran si s'escau els logotips adients.
  
4. Duració
  
El present acord, en la seua qualitat de conveni marc, posseeix duració indefinida, i es podrà dissoldre a petició de qualsevol de les parts signants.
  
5. Seguiment
  
a. Per al seguiment d'aquest conveni, així com per a la interpretació d'aspectes tecnicocientífics de detall que no contravinguen les seues clàusules, s'estableix una comissió presidida per la directora general de Planificació i Gestió del Medi, o persona en qui delegue, i formada per dos membres de cadascuna de les entitats signants. Per a prendre acords caldrà el vot, si més no, d'un dels representats de cadascuna de les entitats, sancionat per la signatura de la directora general. Les funcions de secretaria recauran en el servei de Protecció d'Espècies.
  
b. La comissió es reunirà si més no una vegada l'any per a analitzar el desenvolupament del conveni marc.
  
6. Marc jurídic
  
a. El conveni té naturalesa administrativa i, l'aplicació directa estarà exclosa de la legislació general de contractació administrativa, es regirà per les seues pròpies normes i, subsidiàriament, pel que s'estableix en aquella legislació i en els principis generals de l'ordenament administratiu.
  
b. En tot cas, s'entén que el conveni, en allò referent als seus aspectes formals, està sotmés al Decret 20/1993, de 8 de febrer, del Govern Valencià.
  
I, perquè conste als efectes oportuns, i en prova de conformitat, signen els compareixents el present document per triplicat exemplar i a un sol efecte, en el lloc i la data abans esmentats.
  
El conseller de Medi Ambient
  
FERNANDO MODREGO CABALLERO
  
El president de l'Associació Amarlaco
  
JAVIER SILLERAS MASIP